作者：刘过
词牌/韵律：贺新郎

paragraphs: 水浴芙蓉净。
护浓香、迟开半敛，靓妆临镜。
长忆耶溪薰风里，年少红颜照映。
夜露冷、酒随香醒。
回首当时同舟侣，为相思、怕折琼瑶柄。
千万缕，意难罄。
玻璃三万六千顷。
洗精神、尘埃尽绝，敻然端整。
浪蕊年来都慵问，爱此浓情淡性。
待移种、灵根玉井。
太一真人今何在，取高花、十丈供烟艇。
来伴我，泛清影。